Gesteelde vee op ander plaas gevindFoto: Verskaf. ŉ 49-jarige man is Dinsdag in hegtenis geneem in verband met veediefstal. Ao. Loraine Earle, woordvoerder van die polisie, het gesê die man is vasgetrek nadat die vee op ŉ plaas in die Petrusburg-distrik in die Vrystaat weggesteek is. Volgens haar is die vee in Augustus en Oktober 2017 gesteel. In die eerste voorval is 16 beeste ter waarde van R88 000 in Augustus van ŉ opkomende boer gesteel. “Hy het regtig alles verloor. In dié deel van die land bestaan die vermoede altyd dat die vee lank reeds oor die grens gevat is. So, om dit nou terug te kry hier in die omgewing is ongelooflik,” het Earle gesê. Tydens die tweede voorval is 24 beeste ter waarde van R168 000 in Oktober by ŉ kommersiële boer in Dewetsdorp gesteel. Earle het gesê lede van die veediefstal-eenheid op Wepener het uitstekende speurwerk aan die dag gelê en beslag gelê op 42 beeste ter waarde van R256 000 op die plaas in Petrusburg. Eienaars het hul vee kom uitken en dit is aan hulle terugbesorg. Volgens haar kan daar moontlik nog sake aanhangig gemaak word omdat daar moontlik nóg gesteelde vee op dieselfde plaas is. Die verdagte sal Woensdag in die Dewetsdorp-landdroshof voorkom op aanklag van veediefstal.